[Video] Man gevonnis vir ‘domste toertjie ooit’‘n Skermskoot uit die video Dit was moontlik een van die waaghalsigste advertensieveldtogte nóg: ŉ Man van die Kanadese deelstaat Alberta het $10,000 se heliumballonne aan ŉ stoel vasgemaak, ŉ advertensiebord aan die stoel gehang en toe hoog in die lug opgestyg – sowat 4km hoog. Teorieties was dit ŉ uitstekende plan – duisende mense sou die naam van sy skoonmaak-maatskappy hoog in die lug sien sweef en moontlik ook in hul honderde na die maatskappy stroom, maar toe die weer sowat 4km in die lug minder goed was, moes hy ŉ noodlanding doen in ŉ land. Daniel Bora is verlede week met $25,000 beboet vir dié toertjie, wat reeds einde 2015 gebeur het. Regter Bruce Fraser het dit as die “domste toertjie ooit” bestempel. Fraser het gesê Bora se tuinstoel het tot in die bane van vliegtuie opgestyg nadat hy vir langer as ŉ uur in die lug was. $5,000 van die boetegeld gaan na die staat se koffers, terwyl $20,000 aan ŉ liefdadigheidsorganisasie van sy keuse geskenk moet word. Die polisie het hom deurentyd gemonitor en kort ná sy noodlanding in hegtenis geneem. Volgens sy verklaring in die hof het hy selfs ŉ vliegtuig van die lugredery WestJetFlight onder hom sien opstyg. Bora het Vrydag onvoorwaardelik om verskoning gevra die toertjie en die gevaar wat dit vir talle ander mense ingehou het. Hy het egter volgehou hy is nie spyt daaroor nie. Bron: Fox6